**Резюме на дейността на Инспекторат за 2024 г.**

Инспекторат на Министерството на външните работи (МВнР) през 2024 г. осъществява своята дейност в изпълнение на утвърдения годишен план, както и на всички други задачи, възложени от министъра на външните работи, свързани с упражняването на специализиран и общ контрол върху дейността на Централно управление (ЦУ) на МВнР и на задграничните представителства (ЗП) на Република България.

**I.** **Цели**

Основната цел на Инспекторат на МВнР е да осигури обратна връзка на министъра относно спазване и изпълнение на нормативните актове и вътрешните документи; да предоставя обективна информация относно ефективността на Дипломатическата служба и да формулира препоръки за непрекъснато усъвършенстване. В тази връзка, в утвърдения План за дейността на Инспектората през 2024 г., пред звеното бяха поставени следните оперативни цели:

1. Предотвратяване и отстраняване на нарушения при функционирането на администрацията;
2. Постигане на по-висока ефективност на дейността на администрацията, чрез формулиране на предложения и мерки за подобряване работата и отстраняване на констатираните слабости и нарушения;
3. Постигане на законосъобразно и правилно функциониране на администрацията, чрез отстраняване на констатираните слабости и нарушения, въз основа на предложени мерки и препоръки;
4. Въвеждане на адекватни механизми за осъществяване на контрол и извършване на проверки по Закона за противодействие на корупцията (ЗПК);
5. Постигане на по-висока степен на полезно действие в работата на администрацията на МВнР и второстепенните разпоредители с бюджет (ВРБ), чрез подобряване качеството на административното обслужване;
6. Осигуряване на адекватни механизми за превенция, противодействие и разкриване на корупционни прояви и нередности в администрацията на министерството и второстепенните разпоредители към министъра на външните работи;
7. Укрепване на административния капацитет и повишаване на професионалната квалификация на служителите в звеното, както и подобряване взаимодействието с други органи, организации и звена.

**II. Брой и видове извършени проверки**

За постигане на поставените цели и съгласно утвърдения от министъра на външните работи План за дейността на Инспекторат на МВнР, през 2024 г. бяха извършени **17 планови проверки** (14 проверки на задгранични представителства, 2 проверка на дирекции ЦУ на МВнР и една проверка по реда на ЗПК) и **6 извънпланови проверки.**

**Плановите проверки** бяха извършени, както следва**:**

* В посолствата на Република България в: Любляна, Прищина, Вашингтон, Скопие и Париж (вкл. направленията ЮНЕСКО и ОИСР), Генералните консулства в: Ниш, Солун, Ню Йорк, Чикаго, Лос Анджелис и Истанбул, консулската канцелария в Бурса и постоянното представителство в Женева;
* Бе извършена проверка на дейността на дирекция „Правна“ и дирекция „Международно право“;
* Съгласно изискванията на ЗПК беше извършена проверка за спазване на срока за подаване на годишни декларации по реда на чл. 49, ал. 1, т. 2 от ЗПК.

**Извънплановите тематични проверки**:

1. Извънпланова тематична проверка на дейността на Генералното консулство на Република България в Битоля, Република Северна Македония (ГК Битоля), във връзка с постъпил сигнал от председател на НПП. Сигналът съдържа твърдения за нарушения в работата на представителството при обработване на документи за придобиване на българско гражданство, както и непровеждане или некоректно провеждане на интервюта във връзка с гражданството. При проверката е констатирано, че изложеното в сигнала се потвърждава и предвид установени неизпълнения на служебни задължения е предложено образуване на дисциплинарни производства срещу завеждащия КС на ГК Битоля и срещу генералния консул. Одобреният от министъра доклад е предоставен на Инспекторат на Министерството на правосъдието, по компетентност.

2. Извънпланова тематична проверка на работата на Жилищно-настанителната комисия в МВнР (ЖНК) и на твърдения, изложени в сигнал от служител на министерството срещу незаконосъобразно решение на ЖНК. Проверката е установила пропуски и нарушения в организацията и дейността на комисията, както и че сигналът е основателен. В тази връзка са дадени конкретни препоръки.

3. Извънпланова тематична проверка на дейността на Генералното консулство на Република България в Чикаго, САЩ, на факти и обстоятелства, изложени в три сигнала от представители на българската общност и български медии в Чикаго. Дадени са препоръки с цел подобряване дейността на представителството. През месец септември е извършена планова комплексна проверка на място.

4. Извънпланова тематична проверка на организацията на работа и дейността на Изпълнителна агенция за българите в чужбина към министъра на външните работи (ИАБЧ) във връзка с постъпил сигнал. Констатациите, изводите и препоръките са обективирани в доклад, който след одобрението на министъра е предоставен на ИА „Главна инспекция по труда“, Сметната палата и Комисия за противодействие на корупцията, за действия по компетентност.

5. Извънпланова комплексна проверка на дейността на Генералното консулство на Република България в Дубай, Обединени арабски емирства (ГК Дубай). Конкретният повод за възлагането на проверката е във връзка с постъпила информация от генералния консул за извършен обир с взлом в сградата на ГК Дубай. При проверката са установени нарушения на служебни задължения от страна на дългосрочно командирования служител за изпълнение функциите на технически сътрудник КС и МОЛ, поради което е предложено образуване на дисциплинарно производство. Извлечение от доклада и относими към случая приложения са предоставени на Софийска градска прокуратура.

6. Извънпланова тематична проверка на дейността на Посолството на Република България в Киев, Украйна (ДП Киев) във връзка с твърдения, изложени в сигнал, като аналогичен сигнал е постъпил и от Администрацията на президента, чрез Министерския съвет. За резултатите от проверката е изготвен доклад, предоставен на 18.12.2024 г. за одобрение от министъра на външните работи.

**III. Разгледани сигнали по реда на Глава осма от Административно процесуалния кодекс (АПК)**

През 2024 г. в Инспекторат са постъпили **104** /сто и четири/ сигнала по реда на Глава осма от АПК, като голяма част от тях са във връзка с обслужването в консулските служби към ЗП (приблизително 49 %). Броят на сигналите показва нарастване с почти 100% спрямо предходната година.

Постъпилите сигнали могат условно да бъдат разпределени по видове, както следва: за нередности в консулското обслужване – 51; за неправомерно поведение на служители на администрация – 32; за проблеми свързани с управлението на имоти на Република България в страната и в чужбина – 4; сигнали, които не са от компетентността на Инспекторат – 16; за корупция – 1, който е анонимен.

По 7 от получените сигнали са извършени извънпланови тематични проверки, като по всички сигнали са извършени предварителни проучвания и са изготвени и изпратени отговори до жалбоподателите съгласно чл. 38, ал. 1 от Вътрешните правила за дейността на Инспекторат на МВнР, а 8 сигнала са препратени към компетентните органи и структури.

**IV. Дейност по превенция на корупцията**

В изпълнение на Националната стратегия за превенция и противодействие на корупцията 2021-2027 г. със заповед на министъра на външните работи е назначена постоянна работна група, която разработи Антикорупционен план на МВнР за 2024 г., утвърден от министъра на външните работи. В плана са разработени редица мерки, по част от които за отговорно звено е посочен Инспекторат.

През годината Инспекторат извършва и регулярен контрол за спазване на сроковете за подаване на декларации за несъвместимост и за имущество и интереси от служителите в МВнР.

**V. Други дейности, свързани с функционалната компетентност на звеното**

През 2024 г. Инспекторат продължи да изготвя експертни становища по конкретни казуси в процеса на изготвяне на предложения за управленски решения.

В рамките на извършените през 2024 г. проверки Инспекторат е направил множество предложения за отстраняване на недостатъци във функционирането на МВнР и за подобряване дейността на Дипломатическата служба.

Инспекторат полага усилия за подобряване координацията между отделните административни структури в МВнР, като този приоритет е заложен, както в годишния, така и в стратегическия план за дейността на Инспектората на МВнР.

**Инспекторат на МВнР**